Dôvodová správa

Predkladaný návrh Všeobecne záväzného nariadenia č. 2023 o pravidlách času predaja v obchode a času prevádzky služieb na území Mestskej časti Košice – Sídlisko KVP je predložený v súvislosti so zmenou Štatútu mesta Košice a to presunom kompetencii určovať pravidlá času v obchode a času prevádzky služieb na mestské časti.

Podľa § 19 ods. 3 Štatútu mesta Košice „Mestské časti určujú pravidlá času predaja v obchode a času prevádzky služieb“.

Podľa § 129d Štatútu mesta Košice sú mestské časti oprávnené prijať všeobecne záväzné nariadenie, ktorým určia pravidlá času predaja v obchode a času prevádzky služieb na území mestskej časti, ak toto nariadenie nadobudne účinnosť najskôr 1. apríla 2023.

Návrh nariadenia vychádza z doteraz platného a účinného nariadenia mesta Košice a bol spracovaný v súlade s aktuálne platnou právnou úpravou t. j. zákonom SNR č. 401/1990 Zb. o meste Košice v znení neskorších predpisov, zákonom SNR č. 369/1990 Zb. o obecnom zriadení v znení neskorších predpisov a Štatútom mesta Košice.

Touto navrhovanou úpravou nedochádza k žiadnym zmenám úpravy prevádzkovej doby pre podnikateľské subjekty oproti doteraz platnému stavu.

V zmysle § 6 ods. 3 zákona SNR č. 369/1990 Zb. o obecnom zriadení v znení neskorších predpisov je návrh všeobecne záväzného nariadenia zverejnený vyvesením na úradnej tabuli a webovej stránke mestskej časti v lehote najmenej 15 dní pred rokovaním miestneho zastupiteľstva.

Na prijatie nariadenia je potrebný súhlas 3/5 väčšiny prítomných poslancov podľa § 12 ods. 7 zákona SNR č. 369/1990 Zb. o obecnom zriadení v znení neskorších predpisov.

Spracovala:

JUDr. Magdaléna Balážová,

právne oddelenie